22ኛው የህብረቱ የመሪዎች ጉባኤ ከሰዓታት በኋላ ይጀመራል
– በአፍሪካ ህብረት 22ኛ የመሪዎች ጉባዔ ላይ ለመሳተፍ እስካሁን ከ20 የሚበልጡ የአፍሪካ አገራትና የመንግስታት መሪዎች አዲስ አበባ ገብተዋል። ጉባኤው ከሰዓታት በኋላ ይጀመራል ተብሎ እየተጠበቀ ነው፡፡ለመሪዎች ጉባዔ ላይ አዲስ አበባ ከገቡት መሪዎች መካከል የማሊ ፕሬዚዳንት ኢብራሂም ቡበክር ከይታ፣ የጂቡቲ ፕሬዚዳንት እስማኤል ኦማር ጌሌህ፣  የናሚቢያ ፕሬዚዳንት ሂፌክቡአኜ ፖሃምባ ይገኙበታል፡፡በተጨማሪም የኢኳቶሪያል ጊኒ ፕሬዚዳንት ቲኦዶር ኦቢያንግ ንጉኤማ፣ የዚምባቡዌ ፕሬዚዳንት ሮበርት ሙጋቤ፣ የቻድ ፕሬዚዳንት ኢድሪስ ዴቢ፣ የሱዳን ፕሬዚዳንት ኦማር ሐሰን አልበሽር፣ የሴኔጋል ፕሬዚዳንት ማኪ ሳል፣ የሞሪታኒያ ፕሬዚዳንት መሐመድ ኡልድ አብደላዚዝ፣ የደቡብ አፍሪካ ፕሬዚዳንት ጃኮብ ዙማና የሶማሊያ ፕሬዚዳንት ሐሰን ሼክ መሐሙድ ናቸው፡፡ፕሬዚዳንቶቹ ቦሌ ዓለም ዓቀፍ አውሮፕላን ጣቢያ ሲደርሱ የሠራተኛና ማኅበራዊ ጉዳይ ሚኒስትር አቶ አብዱልፈታህ አብዱላሂና በሚኒስትር ማዕረግ የብሔራዊ ፕላኒንግ ኮሚሽን ኮሚሽነር አቶ መኮንን ማንያዘዋል አቀባበል አድርገውላቸዋል፡፡ከማክሰኞ ምሽት ጀምሮ የላይቤሪያ፣ የሊቢያ፣ የደቡብ ሱዳን፣ የሞዛምቢክ፣ የአልጄሪያ፣ የኬፕቨርዴና የሰሃራዊ አረብ ሪፐብሊክ  ከፍተኛ የልዑካን ቡድኖች አዲስ አበባ ገብተዋል፡፡  የሩዋንዳ፣ የቡሩንዲ፣ የጊኒና ሌሎችም በርካታ የአፍሪካ  መሪዎች  ትናንት ማታ አዲስ አበባ ይገባሉ ተብሎ ይጠበቃል፡፡በአፍሪካ ኅብረት የመሪዎች ጉባዔ ላይ ለመሳተፍ የ30 አገራት ፕሬዚዳንቶች፣ ምክትል ፕሬዚዳንቶችና ጠቅላይ ሚኒስትሮችና የሌሎቹም የኅብረቱ አባል አገራት ከፍተኛ የልዑካን ቡድኖች አዲስ አበባ ይገባሉ ተብሎ እንደሚጠበቅ የውጭ ጉዳይ ሚኒስቴር ገልጿል፡፡ ጉባኤው ነገና ከነገ በስቲያ ለሁለት ቀናት በአፍሪካ ኅብረት አዳራሽ እንደሚካሄድ ነው ኢዜአ የዘገበው።